GP-5

GP-5 () on Neuvostoliitossa vuosina 1970–1989 valmistettu kaasunaamari, joka suunniteltiin siviiliväestön käyttöön. Naamari koostuu koko pään peittävästä kumisesta hupusta ja suodattimesta.

Se otettiin käyttöön vuonna 1962 ja sen tuotanto päättyi vuonna 1990. GP-5 oli tarkoitettu suojaamaan käyttäjää erityisesti ydinlaskeumalta kylmän sodan aikana, ja sitä jaettiin laajalti väestönsuojiin Neuvostoliitossa.

 Historia 
GP-5-kaasunaamarin kehitys alkoi osana Neuvostoliiton laajaa siviilipuolustusohjelmaa kylmän sodan aikana, jolloin ydinsodan uhka oli merkittävä huolenaihe. GP-5-naamareita valmistettiin kolme kertaa enemmän kuin Neuvostoliitossa oli asukkaita.

Naamari oli suunniteltu yksinkertaiseksi ja edulliseksi, jotta sitä voitaisiin jakaa laajasti siviiliväestölle. Sitä käytettiin paitsi Neuvostoliitossa myös muissa Itäblokin maissa. Itä-Saksa esimerkiksi toi maahan ainakin 1,81 miljoonaa GP-5-naamaria vuosina 1981–1988.thumb|150px|GP-5:n suodatin.Puolassa kokeiltiin, kykeneekö naamari oikeasti suojaamaan ABC-tilanteessa. Naamari toimi melko hyvin ja todettiin, että GP-5 kykenee suojaamaan tällaisessa tilanteessa 24 tunnin ajan. GP-5 tuli tunnetuksi sen laajasta käytöstä Tšernobylin ydinvoimalaonnettomuudessa.

 Keräily 
GP-5 on erittäin suosittu kaasunaamari keräilijöiden keskuudessa edullisen hintansa, sekä ensimmäistä- ja toista maailmansotaa jäljittelevän tyylinsä ansiosta (pyöreät linssit). Naamaria maahantuo Suomeen Varusteleka.

 Rakenne ja ominaisuudet 
GP-5 on kypärätyyppinen kaasunaamari, joka koostuu seuraavista pääosista:

 Naamarin runko: Valmistettu kumista, saatavana valkoisena tai mustana. Myöhemmissä erissä kumi oli ohuempaa, mikä merkittiin venäläisellä kirjaimella "у" (u) koon yhteydessä.
 Linssit: Pyöreät, metallireunuksin kiinnitetyt lasit, jotka muistuttavat toisen maailmansodan aikaisia kaasunaamareita. Naamariin sisältyy huurteenestokalvoja, jotka estävät linssien huurtumista, sekä eristäviä mansetteja, jotka suojaavat linssejä jäätymiseltä alhaisissa lämpötiloissa.
 Venttiilipesä: Metallinen osa, joka sisältää sisään- ja uloshengitysventtiilit. Sisään hengitetty ilma kulkee linssien alle, mikä auttaa vähentämään huurtumista.
 Suodatin: 40 mm:n GOST-standardin mukainen suodatin (tunnetaan myös nimellä GP-5-suodatin), joka on oliivinvihreä metallikanisteri. Suodatin sisältää hiukkassuodatinmateriaalia ja aktiivihiiltä.

Naamarin paino on noin 1,09 kg, ja se kestää käyttöä kaikissa sääolosuhteissa, lämpötiloissa −40 °C:sta +114 °C:seen.

GP-5-naamareita valmistettiin viidessä koossa (0–4), jotka määritettiin mittaamalla pään ympärysmitta. Koon valinta tapahtui seuraavasti:

 Jopa 63 cm: koko 0
 63,5–65,5 cm: koko 1
 66–68 cm: koko 2
 68,5–70,5 cm: koko 3
 71 cm tai enemmän: koko 4

 Suodattimen turvallisuus 
Vuonna 2013 asbestilaboratorio löysi suodattimen puuvillakerroksesta 7,5 prosenttia asbestia. Vuoden 1972 jälkeen valmistettujen suodattimien piti olla asbestittomia, mutta monet tehtaat jatkoivat asbestin käyttöä kustannussyistä. Suomessa tehdyt laboratoriotutkimukset ovat myös vahvistaneet, että suodattimien hiukkassuodatinmateriaalissa ja aktiivihiilessä on asbestia. Tämän vuoksi GP-5-suodattimien käyttöä ei suositella, ja ilman suodatinta naamari on turvallinen keräilyesine.

GP-5 ei suojaa kaikilta kaasuilta. Se ei esimerkiksi tarjoa suojaa ammoniakilta, orgaanisilta höyryiltä ja kaasuilta, joiden kiehumispiste on alle 65 °C (kuten metaani, etaani tai asetyleeni), hiilimonoksidilta tai typen oksideilta.

 Lähteet 

Aiheesta muualla

Luokka:Suojavarustus
Luokka:Naamarit